
Harmati Hedvig Alkalmazott autonóm című értekezése a parányi elemeknek és a szerkezetnek az univerzum hatalmához fűződő személyes viszonyáról szól. E szélsőséges dimenziók közötti szabad átjárókat keresi előbb a szövetek, a valóság és a világ majd a tudomány, végül pedig a művészet számára kijelölt területein. A számítógéppel segített szövettervezésből indítva gondolkodását, szövetszerkezeti kutatásaiból egy nagy ívű gondolatsorral, egyszerre jut a térbe és a felületre, a tömlő a redőzet és az öltözék jelenségeit érintve a kör, az ív, és a rugalmasság fogalmain keresztül igazi problémafelvetéséhez a lépték kérdéséhez. Programjában a szabad léptékváltás lehetősége köré gyűjti kutatási eredményeit, eszerint építi fel mesterművét, téziseit és érveit is. Írásának fő gondolata szerinti legfontosabb hivatkozásban Henry Moore A szobrászatról írt munkájából idéz. A szövegrészlet háromszor megismétli, hogy „a monumentalitás nem függ a tényleges fizikai mérettől és inkább a mű szelleméből, mint anyagából következik, sőt létezik egy monumentális méret, amely független a fizikai nagyságtól,” a szövegösszefüggésben az „úgyszólván tetszés szerinti méretre fölnagyítás” lehetősége természetesen inkább a szellemi mérettartománynak megfelelő rugalmasságra, mintsem abszolút értelemben vett nagyíthatóságra érthetjük. 

A DLA mestermunka megvalósításának elvi kiindulásában található egy másik értelmezésre szoruló megállapítás is. A mintázat probléma első felvetője Alois Riegel, - akit egyben a szaktudományos művészettörténet írás és stilisztikai gondolkodás fő alakjának tartunk, - az ornamentika problémát a hajlékonyságra, és az ívekre visszavezetve - növényi eredetűnek tekinti. Ezt a véleményt támasztja alá Thomas Lynch a Cornell egyetem antropológusának Korai ember az Andokban című tanulmánya, amely bizonyítékokat szolgáltat arról, 
hogy a ma ismeretes szövetszerkezeti alapmintázatokat már a barlanglakó korai ember is nagyon kreatívan felhasználta. Sőt, ezek a fonások vagy un. szövőszéken kívüli technikák szolgáltatták az első falazatok építésének elveit. Az egyes mintázatok különféle technikákban történő megjelenítéseit, ill. különféle stílusú interpretációit mindmáig ezek a korai alapelvek irányítják. Hasonló megállapításra jutott Volkmar Gantzhorn: Keresztény keleti szőnyeg című, - 1991-ben 
a német akadémiai rendszerben megvédett doktori dolgozatában a mozaikok és szőnyegminták kérdésében is. Tanulmánya lényegét tekintve a Türkmén-Seljuk szőnyeg legenda cáfolata. Mindkét példa Walter Benjamin Művészet a technikai reprezentálhatóság korában címmel írt esszéjét juttatja eszünkbe. „Az alapvető minták, és az „igazi” műalkotás egyedülálló értékét az a rituálé határozza meg, amelyben eredetileg és első ízben tett szert használati értékére. Azzal, hogy az egyes művészeti ágak kiszakadtak a rítus méhéből és emancipálódtak, nem jelentheti azt, hogy ne emlékezzünk a történetükre.” Ennek tükrében átgondolásra javaslom a Struktúra című alfejezet égetett kerámiára és építészetre vonatkozó megjegyzéseit, annál is inkább mivel a dolgozat további részeiben hajlékonyság és szilárdság, tömeg és fajsúlykérdéseket feszeget.   
Kiindulásában ugyanakkor helyesen és pontosan von párhuzamot a hatvanas évek jelen korunkra aktualizálható land-art, arte-povera vonatkozásai, továbbá a konceptuális és experimentális áramlatok között.  A rátekintés távolságának radikális megnövelése mintegy a kívülálló látásának, lehetséges szemszögeinek bevonása a művek illetve magának a textilnek az erőterébe legalább annyira land-art elem, mint amennyire konceptuális magatartás is, amennyiben mindkét megközelítés domináns eleme a dokumentáció. Az előbbi a méreteiből fakadóan az utóbbi pedig a szándékoltan alkalmi anyaghasználat, vagy egyenesen dokumentatív jelleg okán. Mindezek a részletek együttesen vezették művészi problémaérzékenységét egy rugalmasabb, szabadabb léptékváltás lehetőségeit kutató megoldás felé.

Az első tézis a problémafelvetés bravúros és lendületes felütésének megfelelően, a szövet lehetséges tér-időbeli státuszát határozza meg. Dolgozatának és mestermunkájának végkimenete szempontjából azonban  A rugó, mint a lineáris és nemlineáris rendszerek együttes szimbóluma, című második tézisnek van döntő hatása.  Képekkel is illusztrált megállapításaiban a gyapjúszál fehérje molekula-láncának spirálját, a karbon-szál spirálszerkezetét és a fémrugó spirál alakját formai hasonlóságra alapítva állítja párhuzamba. Valójában azonban, a dolgozat fő gondolata szerint a különféle mérettartományok között létező párhuzamokat kutatja és a fenti jelenségekből, mint „közös nevezőt” a spirálmozgás elvét emeli ki. A kiemelt elem elvi mivolta ugyanakkor relativizálja is ezt a nagyítást. Elég csak a fehérje molekula-láncok parányi elemei és a galaktikus méretű spirál elrendeződések, vagy a Nap körül keringő Föld holdjának spirálmozgása közötti léptékkülönbségre gondolni. 

A természetes eredetű makro-molekuláris anyagokat, a természetes polimereket, amilyen például a gyapjú vagy a növényi rostok, az ember ősidők óta használja. Később azonban kívánatossá vált e természetes anyagok tulajdonságainak optimalizálása, amit a tudomány az ipari felhasználásnak megfelelő szerkezeti átalakításukkal igyekezett elérni. Ilyen első felhasználás volt a Goodyear nevéhez fűződő térhálósított kaucsuk, a gumi és az ebonit. A kémiai ismeretek fejlődésével az átalakítások során létrehozott változtatásokkal az eltérő összetétellel, eltérő tulajdonságú anyagokat állítottak elő. 

A felület szilárdsági tulajdonságainak tükrében kiemelt jelentősséget nyer a 33-34. ábrán bemutatott, gyapjúszál felületi szerkezetének pikkelyes felépítése. A belső fehérje láncoktól a felület felé haladva előbb fibrillákat a rostok legfinomabb részeit vagy éleit majd pedig cserépzsindely fedéshez hasonló pikkelyes bőrképleteket találunk. „A gyapjúszál hullámos, ívelt karakterét a láncmolekulák belső súrlódása idézi elő”, írja Nagy Piroska Mária az ELTE Anyagtudomány és Szilárdtest Fizika Programjának keretében született Viszkoelasztikus szerkezeti polimerek… című doktori értekezésében. A rugalmasság és szilárdság kérdését tovább árnyalja, hogy a dolgozatban említett és metszetében is bemutatott karbon-szál, a földtörténet egyik korai és jellegzetes időszakában kialakult növényi eredetű anyagról, a szénről kapta a nevét. Közismert a szén növényi eredete, ugyanígy az is, hogy a vasérc magas hőmérséklet és földkérgi nyomás hatására alakul ki; természetes vas csak meteoritok formájában található, és az is, hogy vasból acél, 2% szén hozzáadásával áll elő.

A második tézis kiélezett volta abban áll, hogy Harmati Hedvig DLA mestermunkájának elképzelésekor a legkönnyebb relatív fajsúlyú természetes szál kiváltására, a rugalmas de magas relatív fajsúlyú acélrugót választja. A dolgozat és a mestermunka minden további intellektuális értéke mellett, valójában arra a tétre megy ki, hogy valóban indokolt volt-e az elképzelés megvalósításához ezt az eszközt választani illetve, hogy sikerül-e olyan formai megoldást találni, amely indokolja ezt a döntést. Az elképzelésnek azonban éppen paradox mivolta kölcsönzi az érdekességét, hiszen egyszerre veti föl az anyag áttörtségének és az anyagsűrűségnek a kérdéseit. Bár a fajsúly probléma tükrében fölülvizsgálatra szorul az anyagi mikro-szerkezetekre vonatkozó megállapítása is, - mert például növényi eredetű maradványokból nagy nyomóerő hatására megfelelő idő elteltével szén keletkezik.( hiszen a gravitáció a Föld középpontja felé haladva fokozódik.) - ez művészi problémafelvetésének a legfontosabb vonatkozása, a különféle formáknak és a természet erőinek örök játékáról. 

A tézisekből levonható általános következtetések, azaz a mestermunkában használható művészi elvek és eszközök szempontjából a lineáris és nemlineáris rendszerek együttműködési lehetőségeit szemlélteti, amikor a káoszelmélet, a gráfelmélet, a húrelmélet és az entrópia tudományos magyarázataiból idéz.

 A Lépték című fejezetben alapvető szervező elvek különféle mérettartományokban létrehozott hasonló mintázatairól beszél, a mozgás, a fejlődés, a ciklikusság fogalmain keresztül jut az érzékelés, észlelés, gondolkodás és képalkotás tartományaiba. Gondolatmenetének mozgásai ennek megfelelően nem csak mélységiek és időbeliek, hanem hierarchikus határátlépések is egyben. 

A lineáris rendszerek formai logikai működési elve nem szorul további magyarázatra. A nemlineáris rendszerek bonyolult működése azonban igen, mert vannak közöttük memóriával rendelkezők és memóriával nem rendelkezők. A memóriával nem rendelkező nemlineáris rendszerek csak egy adott pillanatban fellépő bemenő jelre reagálnak. Egyszerűbben szólva csak akkor történik velük valami, ha azt valami indukálja. A memóriával rendelkező nemlineáris rendszerek működése azonban érdekesebb, hiszen még egy számítógép reakciója is függ a rendszer múltjától, általános állapotától és az aktuális bemenő jelek értékeitől.

Harmati Hedvig dekonstruktív munkamódszerének és land-art tapasztalatainak megfelelő téziseiben és érveiben elemi erővel sejlik fel, a mottóul választott Gulliver idézet érvényessége. Mestermunkájának megoldásakor a legkevésbé látható részlet sem kerülheti el a figyelmét, tudnia kell, hogy mit honnan és miért emelt ki. A megszokott működésből kiemelt elemek, és anyagok ugyanis őrzik a múltjukat, és alkalmasint emlékeznek is arra. Éppen ez a közös emlékezet a dekonstruktív művészi problémamegoldás alapja, mintegy útjelző vagy iránytű egy új és egyben dinamikus integritás felé.

A tézisek együttesen arról tanúskodnak, hogy Harmati Hedvig mestermunkájának az a célja, hogy radikális léptékváltással láthatóvá tegyen valamit, ami egyébként nem látható, feltűnővé tegyen valamit, ami rendre elkerüli a figyelmünket. Olyan akadályt állít elénk, amin nem tudunk könnyedén átsiklani, egyszerűen felülemelkedni, aminek a feldolgozása nélkül nem tudunk tovább haladni. Pillanatnyi megtorpanásunk tárgya, Harmati Hedvig DLA mestermunkája olyan „attraktor”, akár egy Han-kori bronzedény patinarétegében fönnmaradt textil pszeudomorph, amelyet a tudomány fraktál jellegzetességeire hivatkozva azonosított. Mindenkit arra bíztatok, hogy ebben a gigantikus keréknyomban ne csak az ipari vagy fogyasztói gondolkodás könyörtelen lenyomatát, hanem a szövet rugalmas képességében, a súrlódás és fékezés lehetőséget is meglássa.

Harmati Hedvig DLA dolgozatát és mestermunkáját együttesen elfogadásra javaslom.

